曉鶑
作者：田錫
朝代：宋

paragraphs: 春宵已闌更點急，煙柳濛濛露花溼。
畫堂深邃樓閣寒，碧紗窗中月華入。
早鶑百囀催朝陽，簧言綺語何鏗鏘。
雲飛雨敬夢初破，聞時滿枕梨花香。
聲宛轉，十三弦高指撥軟。
宮喉徵舌多改變，圓於珠，細於線。
韻玲瓏，湘妃調瑟煙靄中。
珠纓寶玦遽相觸，江風細響修篁叢。
或纖柔兮同彩縷，繡得輕煙纖微雨。
或輕麗兮如彩毫，畫成曉景描春朝。
間關歷落意不盡，花中似索鸞皇饒。
逡巡曙色浮林際，菊花毛衣金作袂。
一片蘇張俊辯心，長與春皇巧遊說。